Ébúg yā Ńtondôbə a ngákɔ́bɔ̄ ású Babilón, ai ǹnǎm Bəkaldéan, ânyu profɛ́d Yeremías. Babilón 2Kadán dɔ̄ á zāŋ məyɔŋ, Yédégān dɔ́ ! Kələ́gân ndəm á ńlinga á yób, mǐ yédan, tə myǎdím dzóm, yédégán á yób étē. Babilón ā nɔŋɔban yǎ. Bel a kúban yǎ ósāma, Marduk a ku ya á sí ! Ngun məlǎn dzīē ē kúban yǎ ósāma, ngid dzié ē man ya sulan á sí. 3Amú áyɔŋ lásɔ̄ á ńnam âkoé á lázu lúman ai nyé, lâyi vəŋan ńnam wóé bīlíg, mod təge bad tɔbɔ étēde; bod ai tsíd bí man yǎ tūb. 4Məlú mə́tē ai məbóg mə́tē, Ǹtondôbə énye a kɔ́bɔ, bɔ́n bə́ Ísraɛ̂l bâyi dúgán sɔ̄, bɔ́ bə́bēn ai bɔ́n bə́ Yúda fǔfulu, bâyi wulu ai miǹyón ânyu, bákə bádzə́ŋ Ńtondôbə Zambá wábán. 5Bâyi yi Síon, bə́ vəŋan məsú mábán ábə̄ nyé, bɔ́ nâ: "Zǎn, ńtīndígán ai Ǹtondôbə amvóé élǎd kōlé, yā bâyǐ kig vóan!" 6Bǒd yā áyɔŋ dáma bə́ ngábə́ ńdzāŋán, bənɔ́nī bábán bə́ kələ ai bɔ́ élə̄lə́b, bə́ kəle bádími á miǹkǒl, bə́ kələ bándə̄ŋ á miǹkǒl míńnēn ai émí mīńtɔ̄g, bə́ vóán ábəmbá dábán. 7É bod bə́sə bə́ tóbəgan ai bɔ́ bə́ mānaga bɔ́ dí, miǹzīzíŋ myábán mí kɔ́bɔgɔ nâ: "Byǎbə̄lə́ kig bidzo étēde amú bə́ ngábyándi Ǹtondôbə, etɔbɔgɔ sósōō, afidí bə̄sīā bábán Ǹtondôbə.